CELEX: 32022D0326
Language: hr
Date: 2022-02-24 00:00:00
Title: Provedbena odluka Komisije (EU) 2022/326 оd 24. veljače 2022. o izmjeni Provedbene odluke (EU) 2019/961 o odobravanju privremene mjere koju je Francuska Republika poduzela u skladu s člankom 129. Uredbe (EZ) br. 1907/2006 Europskog parlamenta i Vijeća o registraciji, evaluaciji, autorizaciji i ograničavanju kemikalija (REACH) kako bi ograničila uporabu i stavljanje na tržište određenog drva tretiranog kreozotom i drugim tvarima sličnima kreozotu (priopćeno pod brojem dokumenta C(2022) 1074) (Vjerodostojan je samo tekst na francuskom jeziku) (Tekst značajan za EGP)

28.2.2022   
               
               
                  HR
               
               
                  Službeni list Europske unije
               
               
                  L 55/76
               
            
         PROVEDBENA ODLUKA KOMISIJE (EU) 2022/326
         оd 24. veljače 2022.
         o izmjeni Provedbene odluke (EU) 2019/961 o odobravanju privremene mjere koju je Francuska Republika poduzela u skladu s člankom 129. Uredbe (EZ) br. 1907/2006 Europskog parlamenta i Vijeća o registraciji, evaluaciji, autorizaciji i ograničavanju kemikalija (REACH) kako bi ograničila uporabu i stavljanje na tržište određenog drva tretiranog kreozotom i drugim tvarima sličnima kreozotu
         
            
               (priopćeno pod brojem dokumenta C(2022) 1074)
            
         
         (Vjerodostojan je samo tekst na francuskom jeziku)
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EZ) br. 1907/2006 Europskog parlamenta i Vijeća od 18. prosinca 2006. o registraciji, evaluaciji, autorizaciji i ograničavanju kemikalija (REACH) i osnivanju Europske agencije za kemikalije te o izmjeni Direktive 1999/45/EZ i stavljanju izvan snage Uredbe Vijeća (EEZ) br. 793/93 i Uredbe Komisije (EZ) br. 1488/94 kao i Direktive Vijeća 76/769/EEZ i direktiva Komisije 91/155/EEZ, 93/67/EEZ, 93/105/EZ i 2000/21/EZ (1), a posebno njezin članak 129. stavak 2.,
         budući da:
         
                     (1)
                  
                  
                     Komisija je 7. lipnja 2019. donijela Provedbenu odluku (EU) 2019/961 (2) („Odluka”) o odobravanju privremene mjere koju je Francuska poduzela u skladu s člankom 129. Uredbe (EZ) br. 1907/2006 kako bi ograničila uporabu i stavljanje na tržište određenog drva tretiranog kreozotom i drugim tvarima sličnima kreozotu.
                  
               
                     (2)
                  
                  
                     U skladu s člankom 1. stavkom 1. Odluke privremena mjera odobrena je na razdoblje od 27 mjeseci od datuma stupanja na snagu Odluke, što znači da istječe 7. rujna 2021.
                  
               
                     (3)
                  
                  
                     Odobravanjem razdoblja od 27 mjeseci namjeravalo se dati dovoljno vremena za završetak postupka uvođenja ograničenja koji je prema članku 129. stavku 3. Uredbe (EZ) br. 1907/2006 Francuska obvezna pokrenuti dostavljanjem dosjea Europskoj agenciji za kemikalije (Agencija), u skladu s Prilogom XV. („dosje iz Priloga XV.”), unutar tri mjeseca od Odluke.
                  
               
                     (4)
                  
                  
                     Provedbenom odlukom Komisije (EU) 2021/1839 (3) istek odobrenja kreozota za uporabu u biocidnim proizvodima vrste proizvoda 8 odgođen je do 31. listopada 2022. To je učinjeno kako bi se uzelo u obzir vrijeme potrebno za pripremu i dostavljanje mišljenja Agencije te vrijeme potrebno za donošenje odluke o tome je li ispunjen barem jedan od uvjeta iz članka 5. stavka 2. prvog podstavka Uredbe (EU) br. 528/2012 Europskog parlamenta i Vijeća (4) i može li se stoga odobrenje kreozota obnoviti.
                  
               
                     (5)
                  
                  
                     Francuska nije pokrenula postupak uvođenja ograničenja u roku od tri mjeseca od donošenja Odluke. Francuska tvrdi da su opseg i sadržaj dosjea iz Priloga XV. koji treba dostaviti usko povezani sa zaključcima rasprava o produljenju ili neproduljenju odobrenja kreozota na temelju Uredbe (EU) br. 528/2012 kako bi se osigurala pravna dosljednost mogućeg ograničenja na temelju Uredbe (EZ) br. 1907/2006 sa zaključcima tih rasprava. Obvezala se da će dosje iz Priloga XV. dostaviti do 1. veljače 2022. kako bi mogla uzeti u obzir zaključke tih rasprava.
                  
               
                     (6)
                  
                  
                     Razdoblje za koje je privremena mjera odobrena trebalo bi biti dovoljno za zaključenje postupka ograničavanja. S obzirom na rokove koji se odnose na postupak ograničavanja, razdoblje za koje je privremena mjera odobrena trebalo bi stoga produljiti za isto razdoblje kao ono izračunano u Odluci, odnosno 27 mjeseci od datuma dostavljanja dosjea iz Priloga XV.
                  
               
                     (7)
                  
                  
                     Razlozi za odobrenje privremene mjere kako su opisani u Provedbenoj odluci (EU) 2019/961 ostaju nepromijenjeni. Stoga bi privremena mjera trebala i dalje biti odobrena.
                  
               
                     (8)
                  
                  
                     Kako bi se izbjegla pravna nesigurnost do koje bi došlo zbog odobrenja privremene mjere Francuske prije završetka postupka uvođenja ograničenja, potrebno je s retroaktivnim učinkom produžiti razdoblje za koje je privremena mjera odobrena. Razdoblje bi stoga trebalo računati od 8. rujna 2021., a ne od očekivanog datuma dostavljanja dosjea iz Priloga XV., te bi u skladu s time trebalo dodati dodatnih pet mjeseci, čime bi se ukupno produljenje razdoblja povećalo na 32 mjeseca.
                  
               
                     (9)
                  
                  
                     Provedbenu odluku (EU) 2019/961 trebalo bi stoga na odgovarajući način izmijeniti.
                  
               
                     (10)
                  
                  
                     Ova je Odluka u skladu s mišljenjem Odbora osnovanog na temelju članka 133. Uredbe (EZ) br. 1907/2006,
                  
               DONIJELA JE OVU ODLUKU:
         
            Članak 1.
            U članku 1. stavku 1. Provedbene Odluke (EU) 2019/961 „27 mjeseci” zamjenjuje se riječima „59 mjeseci”.
         
         
            Članak 2.
            Ova Odluka primjenjuje se od 8. rujna 2021.
         
         
            Članak 3.
            Ova je Odluka upućena Francuskoj Republici.
         
         
            Sastavljeno u Bruxellesu 24. veljače 2022.
            
               
                  Za Komisiju
               
               Thierry BRETON
               
                  Član Komisije
               
            
         
         
            (1)  SL L 396, 30.12.2006., str. 1.
         
         
            (2)  Provedbena odluka Komisije (EU) 2019/961 od 7. lipnja 2019. o odobravanju privremene mjere koju je Francuska Republika poduzela u skladu s člankom 129. Uredbe (EZ) br. 1907/2006 Europskog parlamenta i Vijeća o registraciji, evaluaciji, autorizaciji i ograničavanju kemikalija (REACH) kako bi ograničila uporabu i stavljanje na tržište određenog drva tretiranog kreozotom i drugim tvarima sličnima kreozotu (SL L 154, 12.6.2019., str. 44.).
         
            (3)  Provedbena odluka Komisije (EU) 2021/1839 оd 15. listopada 2021. o odgodi isteka odobrenja kreozota za uporabu u biocidnim proizvodima vrste proizvoda 8 (SL L 372, 20.10.2021., str. 27.).
         
            (4)  Uredba (EU) br. 528/2012 Europskog parlamenta i Vijeća od 22. svibnja 2012. o stavljanju na raspolaganje na tržištu i uporabi biocidnih proizvoda (SL L 167, 27.6.2012., str. 1.).